Lonyaka Akula Onompembe beZimbabwe Abaphatha Imidlalo yeCaf 
Ingcwethi zomdlalo wenguqu zithi lokhu kuveza ukweyiswa osokusenziwa onompembe base Zimbabwe lokuthi njalo abasahlonitshwa.
WASHINGTON DC — Inhlanganiso ebona ngezenguqu ezwekazi leAfrica eye Confederation of African Football isethule uluhlu lwabonompembe abangamatshumi amathathu lane- 34 abazaphatha imidlalo yomcintiswano walonyaka wenkezo ye 2016 Africa Nations Championship-Chan, kodwa isimanga yikuthi akula owe Zimbabwe okhona kulolo luhlu. Ubungcwethi babonompembe beZimbabwe buqhubeka bukhangelwa ngelihlo lokungahlonipheki ngemva kokuba inhlanganiso ye Confederation of African Football yehluleke ukukhetha abanye babo ukuze labo baphathe imidlalo yomcintiswano wenkezo ye Africa Nations Championships. Amazwe angala maqembu aqinileyo kwezenguqu afana labo Seychelles, Madagascar, Mauritania, le Botswana, enelise ukungena kuluhlu lolu kodwa ele Zimbabwe kalizange lakhangelwa loba kulabo abancedisa onompembe o-linesman kuziphathamandla ezizaphatha imidlalo yalumcintiswano. Ezinye ingcwethi zomdlalo wenguqu zithi akumangalisi okwenziwe yi Caf ngoba kuveza sobala isimo salumdlalo elizweni ukuba kasisela hlonzi. Inengi leziphathamandla lezi eziqondisa umdlalo wenguqu eZimbabwe kuhlandla lamaqembu asengalaneni ye Castle Lager Premier Soccer League zibikwa seziwubulele lumdlalo. Nyakenye ele Zimbabwe lilahlekelwe yinhlonipho esigabeni sabonompembe ezwekazi leAfrica ngemva kokuba unompembe uRuzive Ruzive exotshwe ekuphatheni imidlalo yomcintiswano wanyakenye owe Cosafa ngamaphutha amanengi awenze ekuphatheni umdlalo ka Group B phakathi kwe Madagascar le Swaziland. Iqembu elimela isizwe emdlalweni wenguqu elama Warriors belikhangelelwe ukusukuma ngeSonto lilubhekise kwele Rwanda ukuyadlala emdlalweni walo wakuqala wokucintisa ukungena emidlalweni yeChan kodwa inhlanganiso ye Zimbabwe Football Association ibike ukuthi leli qembu selizasukuma ngeviki ezayo. Ama Warriors abeselamaviki amathathu elolongela lumdlalo umqeqetshi uKalisto Pasuwa esebenza labo gadalala esithi ule themba lokuthi iqembu lakhe lilakho ukudlala ngcono lonyka kulokudlala elikwenye ngomnyaka ka2014 eSouth Africa lapho elacina likuhlandla lesine. Ele Zimbabwe likusibaya sinye le Zambia, Uganda le Mali lapho amaqembu amabili ayabe ekhokhela azakuya kubanga elilandelayo lalimidlalo. Kunjalo nje iqembu elimela isizwe emdlalweni wenguqu yabesifazana elama Mighty Warriors, libikwa lingenelisana ukuthola isicoco sokuba liqembu elidlale ukwedlula amanye wonke ezwekazi leAfrica ese Caf Team of the Year Award emkhosini owenzelwe edolobheni leAbuja, kwele Nigeria, ngoLwesine ntambama. Lesi sicoco siphiwe iqembu lakwele Cameroon elenelise ukungena kuhlandla lesibili semidlalo yenguqu yabesifazana yokungena kumcintiswano wamazwe womhlaba ngomnyaka odluleyo owe 2015 Women’s World Cup kwele Australia. Isimanga yikuba ele Zimbabwe linqobe ele Cameroon emidlalweni yokuyangena emcintisweni walonyaka wama Olympics.